Íslenska krónan hefur styrkst gagnvart evru það sem af er sumri og er það í takt við þróunina allt frá síðustu áramótum. Í upphafi árs kostaði ein evra 157 krónur en nú kostar hún 147 krónur.
Að sögn Daníels Svavarssonar, forstöðumanns Hagfræðideildar Landsbanka Íslands, er gjaldeyrismarkaðurinn ákaflega væntingadrifinn og uppsveiflan í upphafi árs byggði að miklu leyti á því sem kalla mætti bólusetningarbjartsýni. Síðustu vikurnar hafa svo fjárfestingar tengdar stórum hlutafjárútboðum í Íslandsbanka og flugfélaginu Play haft sitt að segja.
Daníel á ekki von á að Seðlabankinn grípi inn í atburðarásina með því að festa gengi krónunnar við eitthvert ákveðið gildi. Seðlabankinn hafi hins vegar verið mjög virkur á markaði með því að jafna sveiflur, bæði til styrkingar og veikingar. Hann á frekar von á svipaðri þróun næstu mánuði.